At ankomme til det lille torv og se huset som du skal bo i, er ubeskriveligt. Stedet emmer af ro, harmoni og smukke farver.
Man modtages af Gianni, som byder velkommen og viser dig rundt i huset, og her overvældes man for hver etage og tænker: er alt dette kun til os? Det er det.
I stuetagen ved indgangen er der et lille rum med vaskemaskine med indbygget tørretumbler. Nem at betjene.
Op ad den utroligt smukke stentrappe, som man har fornemmelsen af, at huset i sin tid er bygget op omkring. Først kommer man til et lille køkken, som er veludstyret. Videre op af trappen til en stor entre, hvor der er udgang til den første terrasse samt indgang til stor stue/soveværelse. Her findes husets ene badeværelse. Meget smukt indrettet med lækre materialer.
Op ad trappen til næste soveværelse, som også har et badeværelse tilknyttet. På begge badeværelser findes hårtørrere og make-up spejle. Luxus.
I dette soveværelse findes udgangen til husets tagterrasse, som er meget lækker, dog er det værd at gå videre op på husets toptagterrasse, hvor der er en dejlig udsigt til byens tage og det lille torv.
Vi har i den grad nydt vores ophold og kommer meget gerne tilbage.